b"\n_START_ARTICLE_\nGrotesk\n_START_PARAGRAPH_\nGrotesk, ogs\xc3\xa5 kalt groteskeri eller groteskornamentikk, er i dagligtale noe som er rart, fantastisk, stygt eller bisart. Det benyttes ogs\xc3\xa5 til \xc3\xa5 beskrive merkelige former som fabeldyr som vannkastere p\xc3\xa5 kirkebygg, komplekse figurer innenfor litteraturen, betegnelse p\xc3\xa5 skrifttype og har i tillegg en rekke bestemte meninger innenfor ulike fagomr\xc3\xa5der._NEWLINE_Ordet grotesk kommer fra den samme latinske roten som \xc2\xabgrotto\xc2\xbb, i betydningen en liten grotte eller hule. Den opprinnelige meningen var begrenset til en overdreven stil innenfor antikkens romersk dekorativ kunst som siden ble gjenoppdaget og kopiert i Roma i renessansen. \xc2\xabGrottene\xc2\xbb var faktisk rom og korridorer i Domus Aurea, det uferdige palasskomplekset som ble p\xc3\xa5begynt av keiser Nero etter den store brannen i Roma i \xc3\xa5r 64. Domus Aurea gikk glemt og ble inngrodd inntil det ble gjenoppdaget. Fra italiensk spredte begrepet seg til andre europeiske spr\xc3\xa5k og begrepet hadde lenge en tradisjon i \xc3\xa5 v\xc3\xa6re knyttet til det arabeske innenfor s\xc3\xa6rskilte former for dekorativt m\xc3\xb8nster som benytter elementer som buete bladverk, og generelt om fantastiske menneske- og dyreframstillinger._NEWLINE_Siden minst p\xc3\xa5 1700-tallet har grotesk p\xc3\xa5 fransk, tysk og engelsk (og siden p\xc3\xa5 norsk) blitt benyttet som et generelt adjektiv for det merkelige, fantastiske, stygge, upassende, ubehagelige eller avskyelige, og benyttes s\xc3\xa5ledes ofte til \xc3\xa5 beskrive merkelige innretninger og forvrengte former, som eksempelvis karnevalsmasker. I kunsten, teaterforestillinger og i litteraturen kan imidlertid grotesk ogs\xc3\xa5 referere til noe som p\xc3\xa5 samme tid kan gi publikum en f\xc3\xb8lelse av ubehag foruten empatisk medlidenhet. Mer bestemt, groteske former p\xc3\xa5 gotiske bygninger, n\xc3\xa5r de ikke er benyttet som vannavl\xc3\xb8p, kan i tillegg til \xc3\xa5 kalles gargoyler, ogs\xc3\xa5 kalles grotesker.\n_START_SECTION_\nInnen kunst\n_START_PARAGRAPH_\nInnen kunsten er grotesker en dekorativ form for arabesker, typisk veggmalerier, relieffer eller veggdekorasjoner, med utstrakt bruk av mennesker, dyr og planter, gjerne spesielle dyrefigurer som fabeldyr. Disse var sv\xc3\xa6rt moderne i antikkens Roma og i renessansen, b\xc3\xa5de som veggdekorasjoner og bokillustrasjoner. I middelalderen lagde de gjerne illuminerte tekster i b\xc3\xb8kene (for eksempel at f\xc3\xb8rste bokstav p\xc3\xa5 en sidelages sv\xc3\xa6rt grafisk og dekorativ) \xe2\x80\x93 dette kan ogs\xc3\xa5 kalles en grotesk.\n_START_SECTION_\nInnen typografi\n_START_PARAGRAPH_\nGrotesk (ogs\xc3\xa5 kalt sans serif) er betegnelsen p\xc3\xa5 skrifttyper uten seriffer. Navnet ble skapt av William Thorowgood, den f\xc3\xb8rste som lagde en grotesk skrifttype med sm\xc3\xa5 bokstaver (minuskel), i 1832. Groteske skrifttyper for store bokstaver (versal/majuskel) kan spores tilbake til det gamle hellas, men fantes i moderne tid fra 1816.\n_START_SECTION_\nInnen litteratur\n_START_PARAGRAPH_\nDe tidligste skrevne tekstene beskriver groteske hendelser og forferdelige skapninger. Mytenes litteratur er en rik kilde p\xc3\xa5 monstre; fra de en\xc3\xb8yde kykloper fra Hesiods Theogonien til Homers Polyfemos i Odysseen. Ovids Metamorfoser er en annen rik kilde for groteske forvandlinger og mytiske hybridevesener. Horatius' Poesiens kunst gir en formell innledning til klassiske verdier og farene ved det groteske eller blandingsformer. Faktisk er avskjeden fra de klassiske modellers orden, fornuft, harmoni, balanse og form \xc3\xa5pnet opp for risikoen ved at det \xc3\xa5pnet opp for groteske verdener. Engelsk litteratur ga opp eldre tiders stedsegne groteske verdener, og dessuten de merkelige verdener i Spencers allegori Faerie Queene til de tragisk-komiske verdener i 1500-tallets renessansedrama, skj\xc3\xb8nt komiske groteske elementer finnes i eksempelvis Shakespeares Kong Lear._NEWLINE_Litter\xc3\xa6re tekster av ulike blandingssjangre, som farser eller pantomimer,  er tidvis kategorisert som grotesk. Gotiske tekster har ofte groteske komponenter i henhold til figurer, stil og lokalisering. I andre tilfeller kan milj\xc3\xb8et som er beskrevet v\xc3\xa6re grotesk, \xe2\x80\x93 om det er urbant, som hos Charles Dickens, eller som i den andelen av amerikanske s\xc3\xb8rstatslitteraturen som kalles for s\xc3\xb8rstatsgotikk. Det groteske i litteraturen har blitt unders\xc3\xb8kt i henhold til sosiale og kulturelle formasjoner som karnevalelementene hos Francois Rabelais og Mikhail Bakhtin. Den amerikanske litteraturforskeren Terry Castle har studert forholdet mellom metamorfose, litter\xc3\xa6r skriving og maskerade._NEWLINE_En annen betydelig kilde for det groteske er satiriske skrifter p\xc3\xa5 1700-tallet. Jonathan Swifts Gullivers reiser gir en rekke tiln\xc3\xa6rmelser til grotesk representasjon. I poesi gir tekstene til Alexander Pope mange eksempler p\xc3\xa5 det groteske._NEWLINE_Skj\xc3\xb8nnlitter\xc3\xa6re figurer som kun inspirer til avsky er ganske enkelt en skurk eller monster, men figurer som b\xc3\xa5de fremmer empati og avsky, betraktes som groteske. Opplagte eksempler er de som er fysisk deformert og mentalt utilstrekkelig, men figurer med forlegne sosiale trekk kan ofte ogs\xc3\xa5 inkluderes. Leserne blir sinte av den positive siden til det groteske, og fortsetter lesningen for \xc3\xa5 finne ut om figuren kan erobre sin m\xc3\xb8rke side. I Shakespeares Stormen inspirerte figuren Caliban til langt mer nyanserte reaksjoner enn kun avsky og forakt. Ogs\xc3\xa5 Tolkiens Ringenes herre kan figuren Gollum bli betraktet som \xc3\xa5 ha b\xc3\xa5de foraktelige og sympatiske kvaliteter som innpasser ham i den groteske malen._NEWLINE_Victor Hugos Ringeren i Notre-Dame er en av de mest karakteristiske litter\xc3\xa6re groteske skikkelser. Quasimodo, ringeren med pukkelryggen, framstilles som en figur med et grotesk av utseende, men som har et sympatisk vesen n\xc3\xa5r man blir kjent med ham. Doktor Frankensteins monster kan ogs\xc3\xa5 betraktes som grotesk, p\xc3\xa5 lik linje med Operafantomet og Skj\xc3\xb8nnheten og uhyret. Andre eksempler som kan anf\xc3\xb8res er det romantisk-groteske hos Edgar Allan Poe, E.T.A. Hoffmann, i Sturm und Drang (en tysk romantisk litter\xc3\xa6r ungdomsbevegelse p\xc3\xa5 slutten av 1700-tallet) og i Sternes Tristram Shandy. Romantikkens grotesker er generelt langt mer forskrekkelig og m\xc3\xb8rk enn middelalderens som feiret latter og fruktbarhet._NEWLINE_Det groteske mottok en form med Alice i Eventyrland av Lewis Carroll hvor en ung pike m\xc3\xb8ter fantastiske groteske figurer i hennes fantasiverden. Carroll greide \xc3\xa5 gj\xc3\xb8re sine figurer mindre skremmende for at de skulle v\xc3\xa6re akseptable for barn, men er fortsatt fullstendig merkelige._NEWLINE_S\xc3\xb8rstatsgotikken er den litter\xc3\xa6re sjangeren som hyppigst identifiseres med det groteske og William Faulkner nevnes ofte som den fremste representanten. Flannery O'Connor kommenterte at \xc2\xabN\xc3\xa5r jeg blir spurt om hvorfor s\xc3\xb8rstatsforfattere i s\xc3\xa6rdeleshet har en forkj\xc3\xa6rlighet for \xc3\xa5 skrive om misfostre, svarer jeg at det er fordi vi fortsatt er i stand til \xc3\xa5 gjenkjenne dem.\xc2\xbb \xc2\xabEn god mann er vanskelig \xc3\xa5 finne\xc2\xbb (\xc2\xabA Good Man Is Hard to Find\xc2\xbb, 1955), en novelle av O'Connor, benyttes hyppig i antologier, handler om en som ikke passer inn, en seriemorder, opplagt en lemlestet sjel, fullstendig uf\xc3\xb8lsom for menneskelig liv, men drevet jakten p\xc3\xa5 sannheten. Mindre opplagt grotesk er den h\xc3\xb8flige, forgudete bestemoren som er fullstendig uoppmerksom p\xc3\xa5 hennes egen forbl\xc3\xb8ffende egoisme. Et annet hyppig sitert eksempel p\xc3\xa5 det groteske fra O'Connors forfatterskap er hennes novelle \xc2\xabEt tempel for Den hellige \xc3\xa5nd\xc2\xbb (\xc2\xabA Temple Of The Holy Ghost\xc2\xbb, 1955) hvor sp\xc3\xb8rsm\xc3\xa5let stilles om hermafroditt p\xc3\xa5 en katolsk pikeskole er en del av Guds plan. Ogs\xc3\xa5 amerikanske forfatteren Raymond Kennedy knyttes til den litter\xc3\xa6re tradisjonen med det groteske.\n_START_SECTION_\nInnen arkitektur\n_START_PARAGRAPH_\nDisse skulpturene er ofte blandet sammen med vannkastere, men disse er ikke laget for \xc3\xa5 lede vann. Denne skulpturtypen blir ogs\xc3\xa5 kalt chimera."